AEONTS ปิดจ๊อบขาย “หุ้นกู้” ยอดจองล้น 3 เท่าตัว
AEONTS ประสบความสำเร็จในการเสนอขายหุ้นกู้วงเงินรวม 2,700 ล้านบาท สะท้อนความเชื่อมั่นของผู้ลงทุนต่อธุรกิจทั้งในปัจจุบันและอนาคต
AEONTS ประสบความสำเร็จในการเสนอขายหุ้นกู้วงเงินรวม 2,700 ล้านบาท สะท้อนความเชื่อมั่นของผู้ลงทุนต่อธุรกิจทั้งในปัจจุบันและอนาคต
24 ก.พ. 2566

นาย คาซึมาซะ โอชิมา ผู้บริหารสูงสุดสายงานบัญชีและการเงิน บริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS ผู้ให้บริการบัตรเครดิต บริการสินเชื่อส่วนบุคคล สินเชื่อผ่อนชำระ ธุรกิจนายหน้าประกันภัย และบริการอื่นๆ เปิดเผยว่า บริษัทฯ ประสบความสำเร็จเป็นอย่างมากในการเสนอขายหุ้นกู้ บริษัท อิออน ธนสินทรัพย์ (ไทยแลนด์) จำกัด (มหาชน) ครั้งที่ 1/2566 ประเภทไม่ด้อยสิทธิ ไม่มีประกันและมีผู้แทนผู้ถือหุ้นกู้ เสนอขายให้แก่ผู้ลงทุนสถาบันและผู้ลงทุนรายใหญ่  ซึ่งเสนอขายในครั้งนี้ มี 2 รุ่น
ประกอบด้วย หุ้นกู้อายุ 2 ปี อัตราดอกเบี้ย 2.99% ต่อปี จำนวน 1,000 ล้านบาท และหุ้นกู้อายุ 3 ปี อัตราดอกเบี้ย 3.18% ต่อปี จำนวน 1,700 ล้านบาท โดยบริษัทได้จัดออกหุ้นกู้จำนวนรวม 2,700 ล้านบาท มีการเสนอขายหุ้นกู้ไปเมื่อวันที่ 20-23 กุมภาพันธ์ 2566 และจัดออกหุ้นกู้ในวันที่ 24 กุมภาพันธ์ 2566
โดยมีการแสดงความจำนงในการลงทุน (Bookbuilding) ไปเมื่อช่วงกลางเดือนกุมภาพันธ์ที่ผ่านมา ซึ่งการออกหุ้นกู้ในครั้งนี้ถือเป็นการระดมทุนโดยการจัดออกหุ้นกู้บาทครั้งแรกในรอบ 3 ปี และได้รับการตอบรับอย่างอบอุ่นจากผู้ลงทุน โดยมีผู้ลงทุนแสดงความสนใจในการลงทุนในหุ้นกู้ของบริษัทฯ รวมทั้งสิ้นกว่า 8,400 ล้านบาทซึ่งเกินกว่าจำนวนที่บริษัทฯ ตั้งใจจะจัดออกกว่า 3 เท่า
ทั้งนี้ บริษัทฯ ได้รับการจัดอันดับความน่าเชื่อถือที่ระดับ A-(tha) แนวโน้ม stable และอันดับความน่าเชื่อถือของหุ้นกู้ ที่ระดับ A-(tha) เมื่อวันที่ 27 ธันวาคม 2565 โดยบริษัท ฟิทช์ เรทติ้งส์ ประเทศไทย จำกัด  และสำหรับการเสนอขายและจัดออกหุ้นกู้ของบริษัทฯ ในครั้งนี้ บริษัทฯ ได้แต่งตั้งธนาคารกรุงเทพ จำกัด (มหาชน) และ ธนาคารกรุงศรีอยุธยา จำกัด (มหาชน) เป็นผู้จัดการการจัดจำหน่ายหุ้นกู้ดังกล่าว